Aalborg Håndbold, der i øjeblikket fører håndboldligaen er allerede nu gået i gang med at forstærke holdet til den kommende sæson. Således har klubben fredag offentliggjort, at man henter den islandske landsholdsplaymaker Janus Smarason til klubben på en treårig kontrakt fra 1. juli. Smarason skifter fra de islandske mestre Haukar, men er ikke ukendt med Danmark og dansk håndbold. Han spillede nemlig i Århus Håndbold som ungdomsspiller. I disse dage er han med det islandske landshold i Danmark for at spille Bygma Cup som opvarmning til VM. -Han er en hurtig playmaker med et godt overblik og stor spilforståelse samtidig med, at han også selv er målfarlig, siger Jan Larsen, direktør i Aalborg Håndbold, om den kommende Aalborg-spiller og fortsætter: - Vi har fulgt ham i længere tid, og han har potentialet i sig til en stor fremtid som playmaker. Selv serJanus Smarason frem til at spille for Aalborg Håndbold: - Jeg glæder mig til at vende tilbage til Danmark og til at blive en del af Aalborg Håndbold. Den danske liga er stærk, og Aalborg Håndbold er en klub med store ambitioner og altid med i toppen af ligaen, siger Janus Smarason.

Referat:
Aalborg Håndbold forstærker allerede nu truppen til den kommende sæson.